
 11.8.2021
 BG
 Официален вестник на Европейския съюз
 L 288/19
 РЕГЛАМЕНТ ЗА ИЗПЪЛНЕНИЕ (ЕС) 2021/1324 НА КОМИСИЯТА
 от 10 август 2021 година
 за изменение на Регламент (ЕО) No 1597/2002 по отношение на формата за представяне на националните списъци на базовия източник на горски репродуктивен материал
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 1999/105/ЕО на Съвета от 22 декември 1999 г. относно търговията с горски репродуктивен материал (1), и по-специално член 10, параграф 3 от нея,
 като има предвид, че:
 (1)
 В Регламент (ЕО) No 1597/2002 на Комисията (2) е определен стандартизиран формат, съгласно който държавите членки представят на Комисията национални списъци на базовия източник на горски репродуктивен материал.
 (2)
 Неотдавна Комисията разработи информационна система за електронно подаване на тези национални списъци, наречена Информационна система за горски репродуктивен материал (FOREMATIS). FOREMATIS позволява на държавите членки да публикуват националните си списъци на уебсайта на Комисията.
 (3)
 Поради тези технически промени форматът на националните списъци, предвиден в Регламент (ЕО) No 1597/2002, следва да бъде заменен с този на FOREMATIS.
 (4)
 Поради това Регламент (ЕО) No 1597/2002 следва да бъде съответно изменен.
 (5)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Регламент (ЕО) No 1597/2002 се изменя, както следва:
 (1)
 Член 1 се заменя със следното:
 „Член 1
 Националният списък, посочен в член 10, параграф 2 от Директива 1999/105/ЕО, се представя от всяка държава членка чрез и в съответствие с формата на Информационната система на Комисията за горски репродуктивен материал (*1).
 (*1) https://ec.europa.eu/forematis/“;"
 (2)
 Приложението се заличава.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 10 август 2021 година.
 За Комисията
 Председател
 Ursula VON DER LEYEN
 (1) ОВ L 11, 15.1.2000 г., стр. 17.
 (2) Регламент (ЕО) No 1597/2002 на Комисията от 6 септември 2002 г. за определяне на подробни правила за прилагане на Директива 1999/105/ЕО на Съвета по отношение на образеца на националните списъци на базов източник, предназначен за производство на горски репродуктивен материал (ОВ L 240, 7.9.2002 г., стр. 34).
 